EPISTOLA CCCLXXII. AMICI SUI AD EUMDEM.
THOMAE Cantuariensi archiepiscopo, quidam amicus suus.
Sciatis hunc esse tenorem mandatorum, quae Henricus rex in Angliam misit. Scilicet ut omnes portus cautissime custodiantur, ne litterae interdictionis ullatenus illuc deferantur. Et si aliquis regularis illas attulerit, pedibus truncetur; si clericus, oculos et genitalia amittat; si laicus, suspendatur, si leprosus, comburatur. Et si aliquis episcopus ejus interdictum metuens recedere voluerit, nihil secum deferat praeter baculum. Vult etiam ut omnes scholares repatriare cogantur, aut beneficiis suis priventur; et qui remanserint sine spe remeandi remanebunt. Et presbyteri, qui cantare noluerint, genitalia amittant; omnesque rebelles sibi omnibus beneficiis priventur. Vale.